**Unionskampen på Momarken 20. mars**

Lørdag 20. mars avholdes det som er kalt Unionskampen på Momarken. Regelverket knyttet til innreisekarantene vanskeliggjør svensk deltakelse denne dagen. Derfor har ATG og ST besluttet at det vil avvikles en egen V75-omgang i Sverige samme dag.

I fjor høst strammet myndighetene inn karantenebestemmelsene ved grensepassering i Covid-19-forskriften. Bestemmelsene er ytterligere strammet inn senere. Dette har vanskeliggjort svensk deltakelse i norske løp i lengre tid nå. I øyeblikket er det lite som tyder på situasjonen knyttet til utfordringene i forhold til grensepasseringer er endret innen 20. mars, og på den bakgrunn har Svensk Travsport besluttet å etablere en ny løpsdag på Mantorp samme dag der ATG kan tilby sine kunder en svensk V75-omgang.

Unionskampen vil bli gjennomført som planlagt. Det vil ikke bli noen endringer i proposisjoner, premier eller starttider for denne løpsdagen. Flere av løpene på Momarken inngår i det svenske divisjonssystemet, STL. Løpene vil beholde sin status, og norsktrente hester har dermed gode sjanser til å være med i kampen om finalebilletter til den populære finaleomgangen som avvikles under Elitloppshelgen på Solvalla den siste helgen i mai.

Vi minner norske hesteeiere og trenere om det gode premienivået det er i løpene på Momarken lørdag 20. mars.

Her finner du proposisjonene til løpsdagen på Momarken.